[{"text_idx": "#000005", "text": "Aeth Mam a fi i Nice pan o\u2019n i\u2019n dair oed... a dyna le dries i Creme Brulee am y tro cynta\u2019, meddai\u2019r actor o Gaerdydd"}, {"text_idx": "#000007", "text": "Ydach chi\u2019n cofio Toast Toppers neu Arctic Roll? Dach chi\u2019n cofio\u2019r tro cynta\u2019 i chi flasu hufen ia\u0302? Ydy arogl rhai bwydydd yn mynd a chi no\u0302l i\u2019ch plentyndod neu wyliau hudolus yn yr haul? Mae\u2019r gyfres yma\u2019n bwrw golwg ar atgofion rhai o wynebau cyfarwydd Cymru am fwyd a sut mae hynny wedi dylanwadu eu harferion bwyta heddiw. Yr actor o Gaerdydd, Saran Morgan, sy\u2019n rhannu ei hatgofion bwyd yr wythnos hon..."}, {"text_idx": "#000008", "text": "Dyw Mam [yr actor Sharon Morgan] erioed wedi bod yn gogyddes fawr, ac mae hi\u2019n dyfynnu Shirley Conran i fi pan wi\u2019n gofyn pam bod cyn lleied yn ei ffrij hi pan af i draw: \u201cLife is too short to stuff a mushroom, Saran.\u201d Mae Mam wastad wedi bod yn hynod iach, oedd yn confusing pan on i\u2019n ifanc. Pam y bara a phasta brown a\u2019r chwilio am ffrwyth a llysiau organig, oedd yn anoddach ffeindio 20 mlynedd yn o\u0302l? Erbyn hyn, dw i\u2019n deall yn iawn ac yn cytuno \u2018da ddi. Ma\u2019 siopa mewn siopau lleol yng Nghaerdydd (megis Fruit Bowl, Pulse \u2013 siop fwyd naturiol sydd bellach wedi cau \u2013 a Bant a la Cart) wastad wedi bod yn bwysig iddi hi ac yn rhywbeth dw i\u2019n mwynhau gneud erbyn hyn. Mae cefnogi busnesau lleol yn bwysig, ac mae\u2019r cynnyrch wastad yn well!"}, {"text_idx": "#000009", "text": "Mae Nhad, ar y llaw arall, yn dwlu ar fwyd a choginio, a dw i\u2019n sicr taw creu prydau bwyd i ni yw ei \u2018love language\u2019 e. Ma\u2019 pasta Dad yn un o\u2019r pethe cynta\u2019 dw i\u2019n cofio byta \u2018da fe \u2013 jest saws tomato, garlleg a chili gyda lot o parmesan ffres. Ma\u2019 fe\u2019n dal i neud y pasta yma bob tro dw i\u2019n mynd i aros \u2018da fe a\u2019r teulu yn Gaerfyrddin, a dw i\u2019n neud y pasta i fi, Mam, fy nghariad, fy ffrindie, unrhyw un sy\u2019n fodlon i fi goginio iddyn nhw."}, {"text_idx": "#000010", "text": "Dw i\u2019n caru pizza, ond mae\u2019n rhywbeth dw i ddim wir wedi, nac eisiau, coginio i fi fy hun. Mae gymaint o lefydd gwych ar ein stepen drws ni yma yng Nghaerdydd. Mae The Dough Thrower a Calabrisella yn wych, a Ffwrnes ym marchnad Caerdydd yn \u2018go to\u2019 os dw i o gwmpas dre. Fel wedes i, do\u2019dd Mam ddim yn fussed ar goginio, felly wario\u2019 ni orie ac orie yn Cibo \u2013 bwyty Eidalaidd ar Stryd Pontcanna \u2013 pan o\u2019n i\u2019n fach. O\u2019n i mor drist i weld nhw\u2019n cau yn 2017, ond ma\u2019 Milkwood, sydd wedi dod yn ei le, yn un o fy hoff lefydd ym Mhontcanna erbyn hyn."}, {"text_idx": "#000011", "text": "Fy mhryd delfrydol fyddai pryd mawr o fwyd Eidalaidd gyda fy nheulu a ffrindie agos ar bwys y mo\u0302r yn yr haul. Lot o basta, mozzarella a thomatos \u2013 ac Aperol Spritz diddiwedd."}, {"text_idx": "#000012", "text": "Fy hoff bwdin yw Creme Brulee. Aeth Mam a fi i Nice pan oeddwn i\u2019n dair oed. Oedd Mam yn meddwl bod mynd ar wylie gyda merch fach tair oed yn golygu gwely erbyn 7 bob nos ond, yn o\u0302l Mam, o\u2019n i\u2019n benderfynol o wisgo lan a mynd mas bob nos i fwyta. A dyna le dries i Creme Brulee am y tro cynta\u2019. Mae Purple Poppadom ar Cowbridge Road yn gwerthu un blas rhosyn sy\u2019n nefoedd."}, {"text_idx": "#000013", "text": "Dw i ddim yn coginio\u2019n aml, ond mae penderfynu ar rysa\u0301it o lyfr coginio (fy ffefrynnau yw llyfrau Ottolenghi, Nigella Lawson neu Nigel Slater), ffeindio\u2019r cynhwysion i gyd mewn siopau lleol a chymryd amser yn creu pryd o fwyd blasus yn fy ymlacio. Cwpwl o\u2019r ryseitiau dw i wedi dwlu gwneud yw un o ryseitiau madarch Ottolenghi a risotto lemwn Nigella."}, {"text_idx": "#000025", "text": "Dwi wedi anghofio fy nghyfrinair"}]